**ΗΛΕΚΤΡΟΝΙΚΑ ΤΣΙΓΑΡΑ ΚΑΙ**

**ΠΕΡΙΕΚΤΕΣ ΕΠΑΝΑΠΛΗΡΩΣΗΣ**

**ΝΟΜΙΚΟ ΠΛΑΙΣΙΟ**

* **Ο περί της Υγείας (Έλεγχος του Καπνίσματος Νόμος) 2017**

<https://www.moh.gov.cy/moh/mphs/phs.nsf/dmllegislation1_gr/dmllegislation1_gr?opendocument>

* **Οι περί της Υγείας (Έλεγχος του Καπνίσματος) Κανονισμοί του 2017**

<https://www.moh.gov.cy/moh/mphs/phs.nsf/dmllegislation1_gr/dmllegislation1_gr?opendocument>

* Οδηγία 2014/40/ΕΕ για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (γνωστή και ως TPD Directive).

<https://eur-lex.europa.eu/legal-content/EL/TXT/?qid=1551692791640&uri=CELEX:02014L0040-20150106>

* **Εκτελεστική απόφαση (ΕΕ) 2015/2183** της Επιτροπής, της 24ης Νοεμβρίου 2015, σχετικά με τον καθορισμό κοινού μορφοτύπου για την κοινοποίηση των ηλεκτρονικών τσιγάρων και των περιεκτών επαναπλήρωσης.

<https://eur-lex.europa.eu/legal-content/EL/TXT/?qid=1560251261500&uri=CELEX:32015D2183>

**Εκτελεστική Απόφαση (ΕΕ) 2016/586** της Επιτροπής της 14ης Απριλίου 2016 σχετικά με τεχνικά πρότυπα για τον μηχανισμό επαναπλήρωσης ηλεκτρονικών τσιγάρων.

<https://eur-lex.europa.eu/legal-content/EN/TXT/?qid=1561363070722&uri=CELEX:32016D0586>

1. **ΓΕΝΙΚΕΣ ΠΛΗΡΟΦΟΡΙΕΣ**

Οι Κανονισμοί δεν εφαρμόζονται στα ηλεκτρονικά τσιγάρα και στους περιέκτες αναπλήρωσης που υπόκεινται σε απαίτηση αδειοδότησης βάσει των περί Φαρμάκων Ανθρώπινης Χρήσης (Έλεγχος Ποιότητας, Προμήθειας και Τιμών) Νόμος του 2001 έως 2014 και τους περί των Βασικών Απαιτήσεων (Ιατροτεχνολογικά Προϊόντα) Κανονισμών του 2003 έως 2013.

Η Κοινοτική Οδηγία (ΕΕ) αριθ. 2014/40 (TPD) (Άρθρο 20) ως αυτή έχει ενσωματωθεί στην Εθνική Νομοθεσία με τον περί της Υγείας (Έλεγχος του Καπνίσματος) Νόμο του 2017 και τους περί της Υγείας (Έλεγχος του Καπνίσματος) Κανονισμούς του 2017 (Κανονισμός 22) ρυθμίζουν ανάμεσα σε άλλα και την παρουσίαση και πώληση των ηλεκτρονικών τσιγάρων, των περιεκτών επαναπλήρωσης και των υγρών που **περιέχουν νικοτίνη**. Οι Υγειονομικές Υπηρεσίες των Ιατρικών Υπηρεσιών και Υπηρεσιών Δημόσιας Υγείας είναι η Αρμόδια Αρχή για την εφαρμογή της εν λόγω Νομοθεσίας. Επιπρόσθετα οι Εξουσιοδοτημένοι Λειτουργοί ως αυτοί ερμηνεύονται από τον περί της Υγείας (Έλεγχος του Καπνίσματος) Νόμο του 2017, εξουσιοδοτούνται για την εφαρμογή της νομοθεσίας.

Η Νομοθεσία ρυθμίζει τα ηλεκτρονικά τσιγάρα και τους περιέκτες επαναπλήρωσης ως ακολούθως:

* Επιβάλλει ελάχιστες απαιτήσεις ασφάλειας και ποιότητας των ηλεκτρονικών τσιγάρων καθώς και των περιεκτών επαναπλήρωσης.
* Επιβάλλει τη παροχή πληροφοριών στους καταναλωτές μέσω του φυλλαδίου και της επισήμανσης.
* Περιορίζει τον όγκο των περιεκτών επαναπλήρωσης των ηλεκτρονικών τσιγάρων ώστε να μην υπερβαίνει τα 2ml.
* Περιορίζει τον μέγιστο όγκο του υγρού που περιέχει νικοτίνη σε ειδικούς περιέκτες επαναπλήρωσης που να μην υπερβαίνουν τα 10ml.
* Περιορίζει το περιεχόμενο νικοτίνης στα υγρά επαναπλήρωσης ώστε να μην υπερβαίνει το 20mg/ml.
* Τα ηλεκτρονικά τσιγάρα και οι περιέκτες επαναπλήρωσης είναι προστατευμένα από τα παιδιά και απαραβίαστα, προστατεύονται από τη θραύση και τη διαρροή και διαθέτουν. μηχανισμό που εξασφαλίζει την επαναπλήρωση χωρίς διαρροή.
* Απαγορεύει τη χρήση ορισμένων συστατικών συμπεριλαμβανομένων χρωστικών ουσιών, καφεΐνη, ταυρίνη.
* Επιβάλλει προειδοποιήσεις στη σήμανση των προϊόντων.
* Επιβάλλει την υποχρέωση κοινοποίησης στην Αρμόδια Αρχή των Ηλεκτρονικών Τσιγάρων και υγρών επαναπλήρωσης πριν τοποθετηθούν στην αγορά.
* Επιβάλλει Τέλη.
* Επιβάλλει την υποχρέωση υποβολής στην Αρμόδια Αρχή:
1. συνολικά δεδομένα για τους όγκους των πωλήσεων, ανά μάρκα και τύπο του προϊόντος,
2. πληροφορίες για τις προτιμήσεις διάφορων ομάδων καταναλωτών, συμπεριλαμβανομένων των νέων, των μη καπνιστών και των κυριότερων ειδών των σημερινών χρηστών,
3. τον τρόπο πώλησης των προϊόντων, και
4. συνοπτικές περιγραφές τυχόν ερευνών αγοράς που πραγματοποιούνται σχετικά με τα ανωτέρω, συμπεριλαμβανομένης της μετάφρασής τους στα αγγλικά.

Οι κανονισμοί εισάγουν απαιτήσεις για τους παραγωγούς ηλεκτρονικών τσιγάρων και για τα δοχεία επαναπλήρωσης. Ένας παραγωγός είναι οποιοσδήποτε κατασκευάζει ή εισάγει αυτά τα προϊόντα ή που διαθέτει στην αγορά προϊόν με τη δική του εμπορική επωνυμία. Οι παραγωγοί πρέπει να υποβάλλουν στις Υγειονομικές Υπηρεσίες πληροφορίες σχετικά με τα προϊόντα τους μέσω μιας εφαρμογής που παρέχεται σε ευρωπαϊκό επίπεδο και ονομάζεται Κοινή Πύλη Εισόδου (EU Common Entry Gate) (EU-CEG).

Οι έμποροι λιανικής πώλησης δεν χρειάζεται να υποβάλλουν πληροφορίες για προϊόντα που πωλούν, εκτός και αν πληρούν τις προϋποθέσεις και ως παραγωγοί. Οι έμποροι λιανικής πώλησης είχαν μέχρι τις 20 Μαΐου 2017 να πωλήσουν μέσω αποθέματος προϊόντων που δεν συμμορφώνονται με τις απαιτήσεις επισήμανσης και σύνθεσης προϊόντων της TPD.

1. **ΣΥΜΒΟΥΛΕΣ ΓΙΑ ΤΟΥΣ ΚΑΤΑΣΚΕΥΑΣΤΕΣ - ΕΙΣΑΓΩΓΕΙΣ**

Θέτοντας ένα νέο προϊόν στην αγορά της Κυπριακής Δημοκρατίας:

Οι κατασκευαστές νέων προϊόντων για τα η-τσιγάρα και τα δοχεία επαναπλήρωσης πρέπει να υποβάλουν μια γνωστοποίηση στις Υγειονομικές Υπηρεσίες μέσω της Κοινής Πύλης Εισόδου, (EU\_CEG) έξι μήνες προτού προτίθενται να θέσουν το προϊόν τους στην αγορά. Ακολούθως θα πρέπει να ενημερώσουν με ηλεκτρονικό ταχυδρομείο στην διεύθυνση healthservices@mphs.moh.gov.cy ότι έχει γίνει κοινοποίηση μέσω της Κοινής Πύλης Εισόδου, Η Κοινοποίηση, θα δημοσιευτεί στην ιστοσελίδα των Υγειονομικών Υπηρεσιών.

Ένα προϊόν το οποίο έχει ουσιαστικά τροποποιηθεί θα θεωρηθεί ως νέο προϊόν και θα πρέπει επίσης να ακολουθηθεί η προαναφερόμενη διαδικασία.

Εάν ο κατασκευαστής/ κατασκευάστρια εταιρεία έχει υποβάλει κοινοποίηση στις Υγειονομικές Υπηρεσίες μέσω της Κοινής Πύλης Εισόδου, για το συγκεκριμένο προϊόν που εισάγεται, τότε ο εισαγωγέας δεν χρειάζεται να υποβάλει νέα Κοινοποίηση μέσω της Κοινής Πύλης Εισόδου, οφείλει όμως να ενημερώσει την Αρμόδια Αρχή ότι το εν λόγω προϊόν έχει κοινοποιηθεί από την κατασκευάστρια εταιρεία.

**2.1 Κοινοποίηση μέσω της Κοινής Πύλης Εισόδου (EU- CEG)**

Στην πιο κάτω ιστοσελίδα της Ευρωπαϊκής Επιτροπής μπορείτε να βρείτε βήμα προς βήμα τον τρόπο κοινοποίησης των προϊόντων σας μέσω της Κοινής Πύλης Εισόδου (EU- CEG):

<https://ec.europa.eu/health/euceg/step_by_step_en>

Μέσα στην επικεφαλίδα Downloads μπορείτε να βρείτε κατευθυντήριες γραμμές τεχνικής υποστήριξης για την κοινοποίηση των προϊόντων σας.

<https://ec.europa.eu/health/euceg/download_en>

Επικοινωνία σε ότι αφορά την EU-CEG:

Εάν αντιμετωπίζεται πρόβλημα τεχνικής φύσεως παρακαλώ επικοινωνήστε με την Ευρωπαϊκή Επιτροπή στην ακόλουθη ηλεκτρονική διεύθυνση:

SANTE-EUCEG-ITSUPPORT@ec.europa.eu

Θα πρέπει να συμπεριλάβετε στο μήνυμα σας εκτύπωση οθόνης «print screen» όπου παρουσιάζεται το πρόβλημα.

Εάν αντιμετωπίζετε δυσκολίες στην απόκτηση αριθμού ταυτότητας, (submitter ID), παρακαλώ επικοινωνήστε με την Ευρωπαϊκή Επιτροπή στο πιο κάτω ηλεκτρονικό ταχυδρομείο.

SANTE-SUBID-EUCEG@ec.europa.eu.

**2.2 Κατευθυντήριες γραμμές για το περιεχόμενο της Κοινοποίησης:**

* Ο μορφότυπος και το περιεχόμενο της Κοινοποίησης βρίσκονται στην Εκτελεστική απόφαση (ΕΕ) 2015/2183 της Επιτροπής, της 24ης Νοεμβρίου 2015, σχετικά με τον καθορισμό κοινού μορφοτύπου για την κοινοποίηση των ηλεκτρονικών τσιγάρων και των περιεκτών επαναπλήρωσης:

<https://eur-lex.europa.eu/legal-content/EL/TXT/?qid=1560251261500&uri=CELEX:32015D2183>

* τεχνικά πρότυπα για τον μηχανισμό επαναπλήρωσης ηλεκτρονικών τσιγάρων, βρίσκονται στην Εκτελεστική Απόφαση (ΕΕ) 2016/586 Της Επιτροπής της 14ης Απριλίου 2016 σχετικά με τεχνικά πρότυπα για τον μηχανισμό επαναπλήρωσης ηλεκτρονικών τσιγάρων.

<https://eur-lex.europa.eu/legal-content/EN/TXT/?qid=1561363070722&uri=CELEX:32016D0586>

* Η Ευρωπαϊκή Επιτροπή και τα Κ.Μ. έχουν ετοιμάσει επίσης τα ακόλουθα βοηθητικά έγγραφα:

E-CIGARETTE WORKING GROUP DISCUSSION PAPER ON SUBMISSION OF NOTIFICATIONS UNDER ARTICLE 20 OF DIRECTIVE 2014/40/EU

Chapters:

 1 2 3 4



**2.3 Προϊόντα** **που έχουν κοινοποιηθεί**

Ο κατάλογος με τα προϊόντα που έχουν κοινοποιηθεί μέσω της Κοινής Πύλης Εισόδου βρίσκεται στον ακόλουθα σύνδεσμο:

<https://www.moh.gov.cy/moh/mphs/phs.nsf/All/F467BA244CF72499C225833D003152D7?OpenDocument>

Η λίστα ανανεώνεται περιοδικά.

Αυτός ο κατάλογος μπορεί να είναι χρήσιμος για τους εμπόρους λιανικής πώλησης, τους καταναλωτές και τους οργανισμούς εμπορικών προτύπων να είναι σε θέση να επαληθεύουν τις εταιρείες και τα εμπορικά σήματα των ηλεκτρονικών τσιγάρων και των δοχείων επαναπλήρωσης (e-liquids) που έχουν κοινοποιηθεί στις Υγειονομικές Υπηρεσίες.

1. **ΕΠΙΣΗΜΑΝΣΗ ΚΑΙ ΦΥΛΛΑΔΙΑ**

Ο Κανονισμός 22 των περί της Υγείας (Έλεγχος του Καπνίσματος) Κανονισμοί του 2017, ορίζει τις απαιτήσεις για την επισήμανση των προϊόντων για τα δοχεία ηλεκτρονικού τσιγάρου και υγρών επαναπλήρωσης.

**3.1 Ενημερωτικό Φυλλάδιο:**

Απαγορεύεται η διάθεση στην αγορά μονάδων συσκευασίας ηλεκτρονικών τσιγάρων και περιεκτών επαναπλήρωσης εκτός εάν περιέχουν ενημερωτικό φυλλάδιο με πληροφορίες όσον αφορά:

1. τις οδηγίες χρήσης και αποθήκευσης του προϊόντος, καθώς επίσης και μνεία ότι η χρήση του προϊόντος δεν συνιστάται σε νέους και μη καπνιστές,
2. τις αντενδείξεις,
3. τις προειδοποιήσεις για συγκεκριμένες ομάδες κινδύνου,
4. τυχόν βλαβερές συνέπειες,
5. τον κίνδυνο εθισμού και την τοξικότητα, και
6. τα στοιχεία επικοινωνίας του κατασκευαστή ή του εισαγωγέα και του νομικού ή φυσικού προσώπου επαφής εντός της Δημοκρατίας.

**3.2 Σήμανση των Προϊόντων**

**Οι μονάδες συσκευασίας και όλες οι εξωτερικές συσκευασίες ηλεκτρονικών τσιγάρων και περιεκτών επαναπλήρωσης:**

1. περιλαμβάνουν κατάλογο όλων των συστατικών που περιέχονται στο προϊόν σε φθίνουσα σειρά βάρους και αναφέρουν το περιεχόμενο σε νικοτίνη του προϊόντος και τη χορήγηση ανά δόση, τον αριθμό της παρτίδας παραλαβής και σύσταση να φυλάσσεται το προϊόν μακριά από παιδιά.
2. δεν περιλαμβάνουν κανένα στοιχείο ή χαρακτηριστικό το οποίο:

* προωθεί το προϊόν καπνού ή ενθαρρύνει την κατανάλωση του δημιουργώντας εσφαλμένη εντύπωση όσο αφορά τα χαρακτηριστικά του, την επίδραση του στην υγεία,
* αναφέρεται σε γεύση, μυρωδιά, ή άλλα πρόσθετα ή επισημαίνει την απουσία τους.
* μοιάζει με προϊόν διατροφής ή με καλλυντικό.
1. «υποδηλώνει ότι ένα συγκεκριμένο προϊόν είναι λιγότερο επιβλαβές από άλλα ή αποσκοπεί στη μείωση των επιπτώσεων ορισμένων επιβλαβών συστατικών του ή έχει αναζωογονητικές ιδιότητες, ιδιότητες που παρέχουν ενέργεια ή θεραπευτικές, ανανεωτικές, φυσικές ή βιολογικές ιδιότητες ή προσφέρει άλλα οφέλη για την υγεία ή την κοινωνική συμπεριφορά, μοιάζει με προϊόν διατροφής ή με καλλυντικό, υποδηλώνει ότι ένα συγκεκριμένο προϊόν καπνού έχει βελτιωμένη βιοαποδομησιμότητα ή άλλα περιβαλλοντικά οφέλη.
2. φέρουν την ακόλουθη προειδοποίηση για την υγεία στα Ελληνικά και τα Τούρκικα:

**Ελληνικά:**

**«Το προϊόν αυτό περιέχει νικοτίνη, η οποία είναι εξαιρετικά εθιστική ουσία. Η χρήση του δεν συνιστάται σε μη καπνιστές» .**

**Τούρκικα:**

**«Bu ürün, yüksek derecede bağımlılık yapıcı bir madde olan nikotin içermektedir. Kullanımı, sigara içmeyenlere tavsiye edilmez».**

**Οι προειδοποιήσεις για την υγεία**:

1. τυπώνονται με έντονα μαύρα στοιχεία τύπου Helvetica σε άσπρο φόντο, και σε μέγεθος που να καλύπτει όσο το δυνατόν μεγαλύτερο μέρος της επιφάνειας που προορίζεται για τις εν λόγω προειδοποιήσεις για την υγεία·
2. στοιχίζονται στο κέντρο εντός της επιφάνειας που προβλέπεται για αυτά, ενώ στα πακέτα σχήματος ορθογώνιου παραλληλεπιπέδου καθώς και σε οποιαδήποτε εξωτερική συσκευασία στοιχίζονται παράλληλα με την πλαϊνή ακμή της μονάδας συσκευασίας ή της εξωτερικής συσκευασίας. Το κείμενο των προειδοποιήσεων είναι παράλληλο με το κύριο κείμενο στην επιφάνεια που προορίζεται για αυτές τις προειδοποιήσεις.
3. εμφανίζεται στις δύο μεγαλύτερες επιφάνειες της μονάδας συσκευασίας και κάθε εξωτερικής συσκευασίας,
4. καλύπτει το 32 % των επιφανειών της μονάδας συσκευασίας και κάθε εξωτερικής συσκευασίας.

**Σημείωση:** Η ερμηνεία μας του άρθρου 22 παράγραφος 6(β) των Κανονισμών είναι ότι όλα τα συστατικά του προϊόντος πρέπει να αναγράφονται στην ετικέτα όπου χρησιμοποιούνται σε ποσότητες 0,1% ή περισσότερο της τελικής σύνθεσης του η-υγρού. Όταν ένα συστατικό γεύσης περιέχει αρκετές χημικές ουσίες, θεωρούμε ότι είναι αποδεκτό να περιγράφεται το συστατικό στην ετικέτα με το όνομα της γεύσης, για παράδειγμα "γεύση φράουλας". Για λόγους εμπιστευτικότητας, οι εταιρείες μπορούν να επιλέξουν να περιγράψουν μεμονωμένα συστατικά που χρησιμοποιούνται σε ποσότητες κάτω του 0,1% της τελικής σύνθεσης ανά κατηγορία, π.χ. "άλλες αρωματικές ύλες".

Αυτό ισχύει μόνο για τις ετικέτες των προϊόντων, ένας πλήρης κατάλογος των συστατικών της αρωματικής ουσίας πρέπει να περιλαμβάνεται στις κοινοποιήσεις μέσω της Κοινής Πύλης Εισόδου της ΕΕ.

Οι Κανονισμοί απαιτούν επίσης τα πακέτα να περιλαμβάνουν ενημερωτικό φυλλάδιο σχετικά με την ασφαλή χρήση του προϊόντος. Σας ενθαρρύνουμε να διασφαλίσετε ότι τα φυλλάδια σας περιλαμβάνουν τις κατάλληλες συμβουλές σχετικά με την αποθήκευση του προϊόντος, ιδίως σχετικά με τον τρόπο εξασφάλισης ότι η μπαταρία δεν λειτουργεί δυσλειτουργικά.

Όταν όλες οι απαιτούμενες πληροφορίες φυλλαδίων μπορούν να χωρέσουν στη συσκευασία μονάδας και σε άλλη επισήμανση μέσα στη συσκευασία χωρίς απώλεια ευκρίνειας για τον καταναλωτή, η ερμηνεία μας είναι ότι η συσκευασία μπορεί να θεωρηθεί ότι περιλαμβάνει το φυλλάδιο και δεν απαιτείται ξεχωριστό φυλλάδιο. (Σημασία έχει να παρέχονται οι πληροφορίες που απαιτούνται από τη νομοθεσία στον καταναλωτή).

**Επιπρόσθετα:** Μπορούν επίσης να ισχύουν και άλλες κανονιστικές απαιτήσεις επισήμανσης, όπως ο Ευρωπαϊκός Κανονισμός (ΕΚ) αριθ. 1272/2008 για την ταξινόμηση, την επισήμανση και τη συσκευασία των χημικών ουσιών (CLP). Για περισσότερες πληροφορίες απευθυνθείτε στο Τμήμα Επιθεώρησης Εργασίας:

<http://www.mlsi.gov.cy/mlsi/dli/dliup.nsf/index_gr/index_gr?OpenDocument>

Εάν το προϊόν ηλεκτρονικού τσιγάρου δεν περιέχει νικοτίνη όταν πωλείται, αλλά μπορεί να χρησιμοποιηθεί για τη συγκράτηση της νικοτίνης, πρέπει να εξακολουθεί να ισχύει η προειδοποιητική ένδειξη.

1. **ΥΠΟΧΡΕΩΣΕΙΣ ΓΙΑ ΜΕΤΑΠΩΛΗΤΕΣ**

Σύμφωνα με την οδηγία (2014/40/EΕ) που αφορά τα προϊόντα καπνού οι κατασκευαστές και οι εισαγωγείς προϊόντων καπνού, ηλεκτρονικών τσιγάρων και περιεκτών επαναπλήρωσης οφείλουν να υποβάλλουν βασικές πληροφορίες στις αρχές των κρατών μελών στην αγορά των οποίων σχεδιάζουν να τοποθετήσουν τα συγκεκριμένα προϊόντα. Η διαδικασία αυτή πραγματοποιείται μέσω της διαδικτυακής **Κοινής Πύλης Εισόδου EU-CEG,** που δημιούργησε η Ευρωπαϊκή Επιτροπή για διευκόλυνση των κρατών μελών.

Στον ακόλουθο σύνδεσμο μπορείτε να βρείτε τους προμηθευτές και τα προϊόντα που είναι εγγεγραμμένοι/α στο EU-CEG:

<https://www.moh.gov.cy/moh/mphs/phs.nsf/All/F467BA244CF72499C225833D003152D7?OpenDocument>

Οι μεταπωλητές πρέπει να:

1. Κατά την παραλαβή των προϊόντων να εξασφαλίζουν από τους προμηθευτές τους, τον κατάλογο των προϊόντων που εμπορεύονται (π.χ. τιμολόγιο των στο οποίο να φαίνονται ξεκάθαρα το brand, το subrand οποιουδήποτε προϊόντος (ηλεκτρονικού τσιγάρου ή ηλεκτρονικού υγρού) και όλα τα είδη και οι γεύσεις τους.

Στη συνέχεια να ελέγχουν εαν τα εν λόγω προϊόντα έχουν δημοσιευθεί στον πιο πάνω ηλεκτρονικό σύνδεσμο (δηλαδή εαν συμπεριλαμβάνονται στο EU-CEG) και αν συμπεριλαμβάνονται **κατά πόσο παρήλθαν οι έξι μήνες από την ημερομηνία καταγραφής τους στο εν λόγω σύστημα.**

**Αν έρθει στην αντίληψη σας ότι ένας παραγωγός δεν έχει κοινοποιήσει το προϊόν ή δεν συμμορφώνεται με τη νομοθεσία, θα πρέπει να ειδοποιηθούν οι Υγειονομικές Υπηρεσίες.**

1. Να εξετάζεται κατά πόσο υπάρχει συμμόρφωση με τον Κανονισμό 22(5) των περί της Υγείας (Έλεγχος του Καπνίσματος) Κανονισμοί του 2017, δηλαδή:
* ο όγκος των περιεκτών επαναπλήρωσης των ηλεκτρονικών τσιγάρων να μην υπερβαίνει τα 2ml.
* ο μέγιστος όγκος του υγρού που περιέχει νικοτίνη σε ειδικούς περιέκτες επαναπλήρωσης να μην υπερβαίνει τα 10ml.
* το περιεχόμενο νικοτίνης στα υγρά επαναπλήρωσης να μην υπερβαίνει το 20mg/ml.
1. Να εξετάζεται κατά πόσο υπάρχει συμμόρφωση με τον Κανονισμό 22(6)(β)(iii) Πέμπτος Πίνακας, που ορίζει τις απαιτήσεις για την **επισήμανση των προϊόντων** για τα δοχεία ηλεκτρονικού τσιγάρου και υγρών επαναπλήρωσης.

**(Βλ. σημείο 3.2 Σήμανση των Προϊόντων)**

1. **ΔΙΑΣΥΝΟΡΙΑΚΕΣ ΕΞ ΑΠΟΣΤΑΣΕΩΣ ΠΩΛΗΣΕΙΣ ΠΡΟΪΟΝΤΩΝ ΚΑΠΝΟΥ**.

Σύμφωνα με τον Κανονισμό 20 και 22(8) των περί της Υγείας (Έλεγχος του Καπνίσματος) Κανονισμών του 2017, απαγορεύονται οι διασυνοριακές εξ αποστάσεως πωλήσεις ηλεκτρονικών τσιγάρων και υγρών επαναπλήρωσης στους καταναλωτές .

Η διάθεση για εξ-αποστάσεως πώληση η-τσιγάρου και υγρού επαναπλήρωσης εντός της Κυπριακής Δημοκρατίας μέσω τηλεφώνου και προσωπικού μηνύματος δεν θεωρείται διασυνοριακή εξ αποστάσεως πώληση και ως εκ τούτου επιτρέπεται.

Οι υπεύθυνοι επιχειρήσεων πώλησης η-τσιγάρων και υγρών θα πρέπει να κάνουν τέτοιες διευθετήσεις, έτσι ώστε τα προϊόντα τους να μην είναι διαθέσιμα στους καταναλωτές εκτός Κύπρου.

1. **ΔΙΑΦΗΜΗΣΗ / ΠΡΟΩΘΗΣΗ**

Σύμφωνα με το Άρθρο 22(7)(4) των Περί Προστασίας της Υγείας (Έλεγχος του Καπνίσματος) Κανονισμούς του 2017 απαγορεύονται οι **εμπορικές επικοινωνίες** στις **υπηρεσίες της κοινωνίας της πληροφορίας**, …, με σκοπό άμεσο ή έμμεσο αποτέλεσμα την προώθηση ηλεκτρονικών τσιγάρων και περιεκτών επαναπλήρωσης…»

Σύμφωνα με το Άρθρο 2 του Περί Ορισμένων Πτυχών των Υπηρεσιών της Κοινωνίας της Πληροφορίας και ειδικά του Ηλεκτρονικού Εμπορίου καθώς και για Συναφή Θέματα Νόμος του 2004 (156(I)/2004):

«**εμπορικές επικοινωνίες**» σημαίνει όλες τις μορφές επικοινωνίας που αποσκοπούν να προωθήσουν, άμεσα ή έμμεσα, αγαθά, υπηρεσίες ή την εικόνα μιας επιχείρησης, ενός οργανισμού ή ενός προσώπου που ασκεί εμπορική, βιομηχανική ή βιοτεχνική δραστηριότητα ή νομοθετικώς κατοχυρωμένο επάγγελμα.

"**οπτικοακουστική εμπορική ανακοίνωση**" σημαίνει εικόνα με ή χωρίς ήχο που προορίζεται για την άμεση ή έμμεση προώθηση των εμπορευμάτων, υπηρεσιών ή της εικόνας ενός φυσικού ή νομικού προσώπου που ασκεί οικονομική δραστηριότητα και η οποία εικόνα συνοδεύει ή περιλαμβάνει σε πρόγραμμα έναντι πληρωμής ή ανάλογου ανταλλάγματος ή για λόγους αυτοπροβολής. Μεταξύ των μορφών οπτικοακουστικής εμπορικής ανακοίνωσης περιλαμβάνονται η τηλεοπτική διαφήμιση, η χορηγία, η τηλεαγορά και η τοποθέτηση προϊόντων·

**«υπηρεσίες της κοινωνίας της πληροφορίας» νοούνται οποιεσδήποτε υπηρεσίες που συνήθως παρέχονται έναντι αμοιβής, με ηλεκτρονικά μέσα εξ αποστάσεως** και κατόπιν προσωπικής επιλογής ενός αποδέκτη υπηρεσιών, εξαιρουμένων των υπηρεσιών που περιλαμβάνονται στο Παράρτημα Ι˙

ΠΑΡΑΡΤΗΜΑ Ι (Άρθρο 2)

Ενδεικτικός κατάλογος υπηρεσιών που δεν περιλαμβάνονται στην έννοια του όρου «υπηρεσία της κοινωνίας της πληροφορίας»

1. Υπηρεσίες που δεν παρέχονται «εξ αποστάσεως» Υπηρεσίες που παρέχονται παρουσία του παρέχοντος και του αποδέκτη, ακόμη και όταν προϋποθέτουν τη χρησιμοποίηση ηλεκτρονικών συσκευών:

(α) Εξετάσεις ή θεραπεία σε ιατρείο με χρησιμοποίηση ηλεκτρονικού εξοπλισμού αλλά παρουσία του ασθενούς.

(β) αναδίφηση ηλεκτρονικού καταλόγου μέσα σε κατάστημα παρουσία του πελάτη.

(γ) κράτηση αεροπορικού εισιτηρίου μέσω δικτύου υπολογιστών σε γραφείο ταξιδίων παρουσία του πελάτη.

(δ) διάθεση ηλεκτρονικών παιχνιδιών σε χώρο αναψυχής παρουσία του χρήστη.

2. Υπηρεσίες που δεν παρέχονται «με ηλεκτρονικά μέσα»

- Υπηρεσίες που έχουν υλικό περιεχόμενο, έστω και αν παρέχονται μέσω ηλεκτρονικών συσκευών:

(α) Αυτόματη έκδοση τίτλων (χαρτονομισμάτων, σιδηροδρομικών εισιτηρίων).

(β) πρόσβαση στα οδικά δίκτυα, στους χώρους στάθμευσης κ.λπ. με αντίτιμο ακόμη και όταν στην είσοδο ή/και στην έξοδο παρεμβαίνουν ηλεκτρονικές συσκευές για να ελέγξουν την πρόσβαση ή και να εξασφαλίσουν την ορθή πληρωμή.

- Υπηρεσίες «off line» :διανομή CD-ROM ή λογισμικού σε δισκέτες. - Υπηρεσίες που δεν παρέχονται μέσω ηλεκτρονικών συστημάτων απογραφής και επεξεργασίας δεδομένων:

(α) Υπηρεσίες φωνητικής τηλεφωνίας.

(β) υπηρεσίες τηλεομοιότυπου/τέλεξ.

(γ) υπηρεσίες που παρέχονται μέσω τηλεφωνικής τηλεφωνίας ή τηλεομοιότυπου.

(δ) ιατρικές υπηρεσίες μέσω τηλεφώνου/τηλεομοιότυπου.

(ε) νομικές υπηρεσίες μέσω τηλεφώνου/τηλεομοιότυπου.

(στ) άμεση εμπορία μέσω τηλεφώνου/τηλεομοιότυπου.

3. Υπηρεσίες που δεν παρέχονται «κατόπιν προσωπικής επιλογής αποδέκτου υπηρεσιών» Υπηρεσίες που παρέχονται με τη διαβίβαση δεδομένων χωρίς συγκεκριμένη παραγγελία και προορίζονται για ταυτόχρονη παραλαβή από απεριόριστο αριθμό αποδεκτών (μετάδοση «από ένα σημείο σε πολλά σημεία»):

(α) Υπηρεσίες ραδιοτηλεοπτικής μετάδοσης (συμπεριλαμβανομένων των «βίντεο σχεδόν αλά καρτ»), κατ’ άρθρο 1 στοιχείο α) της οδηγίας 89/556/ΕΟΚ.

(β) υπηρεσίες ραδιοφωνικών μεταδόσεων.

(γ) (οπτικοακουστικά) τηλεκειμενογραφία (Teletext).».

Επιπρόσθετα:

1. απαγορεύονται οι εμπορικές επικοινωνίες στο ραδιόφωνο, με σκοπό ή άμεσο ή έμμεσο αποτέλεσμα την προώθηση ηλεκτρονικών τσιγάρων και περιεκτών επαναπλήρωσης,
2. απαγορεύεται κάθε μορφή δημόσιας ή ιδιωτικής συνεισφοράς σε ραδιοφωνικά προγράμματα με σκοπό ή άμεσο ή έμμεσο αποτέλεσμα την προώθηση ηλεκτρονικών τσιγάρων και περιεκτών επαναπλήρωσης,
3. απαγορεύεται κάθε μορφή δημόσιας ή ιδιωτικής συμβολής σε οιαδήποτε εκδήλωση, δραστηριότητα ή πρόσωπο με σκοπό ή άμεσο ή έμμεσο αποτέλεσμα την προώθηση των ηλεκτρονικών τσιγάρων και περιεκτών επαναπλήρωσης, η οποία πραγματοποιείται σε περισσότερα του ενός κράτη μέλη ή στην οποία συμμετέχουν περισσότερα του ενός κράτη μέλη ή έχει κατ’ άλλο τρόπο διασυνοριακές επιπτώσεις,
4. απαγορεύονται για τα ηλεκτρονικά τσιγάρα και τους περιέκτες επαναπλήρωσης οι οπτικοακουστικές εμπορικές επικοινωνίες στις οποίες εφαρμόζεται η οδηγία 2010/13/ΕΕ του Ευρωπαϊκού Κοινοβουλίου και του Συμβουλίου ( 1 ).
5. **ΝΟΜΙΚΗ ΕΥΘΥΝΗ**

Εάν οποιοσδήποτε από τους κατασκευαστές, εισαγωγείς και διανομείς ηλεκτρονικών τσιγάρων και περιεκτών επαναπλήρωσης θεωρεί ή ευλόγως κρίνει ότι τα ηλεκτρονικά τσιγάρα ή οι περιέκτες επαναπλήρωσης, που βρίσκονται στην κατοχή του και προορίζονται για διάθεση στην αγορά ή διατίθενται στην αγορά δεν είναι ασφαλή ή καλής ποιότητας ή δεν συμμορφώνονται κατ’ άλλο τρόπο προς τους Κανονισμούς, ο εν λόγω κατασκευαστής, εισαγωγέας και διανομέας ηλεκτρονικών τσιγάρων και περιεκτών επαναπλήρωσης λαμβάνει αμέσως τα απαραίτητα διορθωτικά μέτρα για τη συμμόρφωση προς τους κανονισμούς, την απόσυρση του προϊόντος από την αγορά εφόσον το προϊόν απομακρύνθηκε από τον άμεσο έλεγχο του αλλά δεν έχει φθάσει στον τελικό καταναλωτή ή την ανάκληση του προϊόντος, στην περίπτωση που το προϊόν έχει φθάσει στον τελικό καταναλωτή. Σε αυτές τις περιπτώσεις, ο εν λόγω κατασκευαστής, εισαγωγέας και διανομέας ηλεκτρονικών τσιγάρων και περιεκτών επαναπλήρωσης υποχρεούται επίσης να ενημερώνει αμέσως την Αρμόδια Αρχή, δίνοντας στοιχεία, συγκεκριμένα, σχετικά με τον κίνδυνο για την ανθρώπινη υγεία και ασφάλεια και οιοδήποτε ειλημμένο διορθωτικό μέτρο, καθώς και τα αποτελέσματα των εν λόγω μέτρων. Η Αρμόδια Αρχή μπορεί να ενημερώνεται ηλεκτρονικά στο ακόλουθο ηλεκτρονικό ταχυδρομείο:

healthservices@mphs.moh.gov.cy

Η Αρμόδια Αρχή μπορεί επίσης να ζητά πρόσθετες πληροφορίες από τους κατασκευαστές, εισαγωγείς και διανομείς ηλεκτρονικών τσιγάρων και περιεκτών επαναπλήρωσης, παραδείγματος χάριν σχετικά με τις πτυχές ασφάλειας και ποιότητας ή σχετικά με τυχόν βλαβερές συνέπειες των ηλεκτρονικών τσιγάρων ή των περιεκτών επαναπλήρωσης.

1. **ΤΕΛΗ**

**Το Υπουργικό Συμβούλιο δύναται να εκδίδει Κανονισμούς που να προβλέπουν για τα πιο κάτω:**

1. Το ύψος των τελών για άσκηση του δικαιώματος υποβολής ένστασης κατά απόφασης του Προϊστάμενου Υγειονομικών Υπηρεσιών ή του Διευθυντή Κυβερνητικού Χημείου,
2. Το ύψος των τελών για τους κατασκευαστές και εισαγωγείς ηλεκτρονικών τσιγάρων και περιεκτών επαναπλήρωσης για την παραλαβή, την αποθήκευση, το χειρισμό και την ανάλυση των πληροφοριών που κοινοποιούνται στην αρμόδια αρχή και
3. Το ύψος των τελών για τους κατασκευαστές και εισαγωγείς νέων προϊόντων καπνού και ηλεκτρονικών τσιγάρων για την εξέταση αίτησης άδειας χορήγησης έγκρισης αναφορικά με τη χρήση συνοδευτικών ενδείξεων για μειωμένο κίνδυνο ή βλάβη στην υγεία σε σύγκριση με τα παραδοσιακά προϊόντα καπνού.

**Σημείωση: Στο παρόν στάδιο δεν έχει διαμορφωθεί το ύψος των τελών.**

1. **ΟΡΙΣΜΟΙ**

«ηλεκτρονικό τσιγάρο»: προϊόν που μπορεί να χρησιμοποιηθεί για κατανάλωση ατμού που περιέχει νικοτίνη με επιστόμιο ή στοιχείο του εν λόγω προϊόντος, συμπεριλαμβανομένου του περιέκτη, του δοχείου και της συσκευής χωρίς περιέκτη ή δοχείο. Τα ηλεκτρονικά τσιγάρα μπορούν να είναι ή επαναπληρώσιμα μέσω περιέκτη επαναπλήρωσης και δοχείου ή επαναπληρώσιμα με περιέκτες μίας χρήσης,

«περιέκτης επαναπλήρωσης»: δοχείο που περιέχει υγρό στο οποίο περιέχεται νικοτίνη, το οποίο μπορεί να επαναχρησιμοποιηθεί για να επαναπληρώσει ηλεκτρονικό τσιγάρο,

«νικοτίνη»: τα νικοτινικά αλκαλοειδή,

«διασυνοριακές εξ αποστάσεως πωλήσεις»: πώληση προϊόντων εξ αποστάσεως σε καταναλωτές, στο πλαίσιο της οποίας ο καταναλωτής, όταν παραγγέλλει το προϊόν από κατάστημα λιανικής πώλησης, βρίσκεται σε κράτος μέλος διαφορετικό από το κράτος μέλος ή την τρίτη χώρα όπου είναι εγκατεστημένο το εν λόγω κατάστημα λιανικής πώλησης· το κατάστημα λιανικής πώλησης θεωρείται ότι είναι εγκατεστημένο σε κράτος μέλος:

1. σε περίπτωση φυσικού προσώπου: αν αυτό το φυσικό πρόσωπο έχει την επιχειρηματική έδρα του στο εν λόγω κράτος μέλος,
2. στις άλλες περιπτώσεις: αν το κατάστημα λιανικής πώλησης έχει στο εν λόγω κράτος μέλος την καταστατική του έδρα, την κεντρική του διοίκηση ή τον τόπο άσκησης των δραστηριοτήτων του, συμπεριλαμβανομένου ενός υποκαταστήματος, αντιπροσωπείας ή οποιασδήποτε άλλης εγκατάστασης,

«κατασκευαστής»: κάθε φυσικό ή νομικό πρόσωπο που κατασκευάζει προϊόν ή το οποίο δίνει εντολή να σχεδιαστεί ή να κατασκευαστεί ένα προϊόν και διαθέτει το προϊόν αυτό στην αγορά υπό την ονομασία ή το εμπορικό σήμα του,

«εισαγωγή προϊόντων καπνού ή συναφών προϊόντων»: η είσοδος των εν λόγω προϊόντων στο έδαφος της Ένωσης, εκτός αν τα προϊόντα τίθενται σε τελωνειακή διαδικασία ή καθεστώς αναστολής κατά την είσοδό τους στην Ένωση, καθώς και η αποδέσμευσή τους από τελωνειακή διαδικασία ή καθεστώς αναστολής,

«εισαγωγέας προϊόντων καπνού ή συναφών προϊόντων»: το πρόσωπο που έχει την κυριότητα ή δικαίωμα διάθεσης επί προϊόντων καπνού ή συναφών προϊόντων που έχουν εισαχθεί στο έδαφος της Ένωσης,

«διάθεση στην αγορά»: η διάθεση προϊόντων, ανεξαρτήτως του τόπου παρασκευής τους, σε καταναλωτές που βρίσκονται στην Ένωση, με ή χωρίς πληρωμή, συμπεριλαμβανομένης της εξ αποστάσεως πώλησης· σε περιπτώσεις διασυνοριακών εξ αποστάσεως πωλήσεων, το προϊόν θεωρείται ότι εισάγεται στην αγορά στο κράτος μέλος στο οποίο βρίσκεται ο καταναλωτής,

«κατάστημα λιανικής πώλησης»: κάθε κατάστημα που διαθέτει στην αγορά προϊόντα καπνού, συμπεριλαμβανομένης της διάθεσης των προϊόντων από φυσικό πρόσωπο.